b'\n_START_ARTICLE_\nAdriaan Blaauw\n_START_SECTION_\n\xc5\xbdivljenje in delo\n_START_PARAGRAPH_\nBlaauw je \xc5\xa1tudiral na Univerzah v Leidnu in Groningenu._NEWLINE_Skupaj z Williamom Morganom je na Observatoriju Yerkes raziskoval gibanje mladih zvezd v bli\xc5\xbeini Orionove meglice (M42). V ozvezdju Voznika sta odkrila zvezdo AE (spektralni razred O), ki se giblje z veliko hitrostjo pribli\xc5\xbeno 130 km/s stran od meglice._NEWLINE_Med drugim je raziskoval nastanek zvezd, gibanje zvezdnih kopic in zvezdnih asociacij in velikosti razdalj. Njegov najpomembnej\xc5\xa1i dose\xc5\xbeek je razlaga porekla zvezd, ki se v na\xc5\xa1i Galaksiji gibljejo z veliko hitrostjo ter opis nastanka zvezd v asociacijah._NEWLINE_Leta 1957 je postal predstojnik Kapteynovega astronomskega in\xc5\xa1tituta Univerze v Groningenu._NEWLINE_Blaauw je sodeloval pri ustanavljanju Evropskega ju\xc5\xbenega observatorija (ESO), ter bil njegov glavni predstojnik med letoma 1970 in 1975. Do svoje upokojitve leta 1981 je delal v Leidnu. Bil je tudi predsednik Mednarodne astronomske zveze (IAU). Predsedoval je odboru za podeljevanje prednostnih znanstvenih nalog za program opazovanj astrometri\xc4\x8dnega satelita Hipparcos.\n_START_SECTION_\nNagrade\n_START_PARAGRAPH_\nLeta 1989 je za svoje \xc5\xbeivljenjsko znanstveno delo na podro\xc4\x8dju astronomije prejel Medaljo Bruceove.\n_START_SECTION_\nPoimenovanja\n_START_PARAGRAPH_\nPo njem se imenuje asteroid zunanjega glavnega pasu 2145 Blaauw in Blaauwov observatorij Univerze v Groningenu.'